Leon van Nierop se fliekresensie: The Invisible Man | Maroela Media
Leon van Nierop se fliekresensie: The Invisible Man
Met Elizabeth Moss en Oliver Jackson-Cohen
Wanneer was jy laas regtig bang in 'n fliek? Daardie vasgryp aan jou fliekmaat-bang en hardop uitroep van skok? En die gevoel van 'n heerlike yskoue krieweling wat vanaf jou kroontjie teen jou agterkop tot in jou nek afkruip?
Jy kan nie meer onthou nie? Dan is hierdie bobaas-riller vir jou.
Diegene wat Alfred Hitchcock nog onthou en bewonder sal gou agterkom dat die slim regisseur hom naboots en sy tegnieke maar al te goed ken. Jy word dikwels banger gemaak vir dit wat jy nié kan sien nie as grieselgeeste wat voor jou verskyn. Wel. In sommige gevalle!
In hierdie blinkslim-rolprent ontsnap 'n mishandelde vrou van haar aantreklike man met die verleidelike slaapkamer-oë (knap gespeel deur Oliver Jackson-Cohen). Die briljante Elizabeth Moss het hierna die rolprent vir haarself. Sy is in feitlik elke toneel, en gaan woon ná sy dood by 'n vriendin. Maar skielik begin 'n onsigbare teenwoordigheid haar teister. En gou besef sy dat haar oorlede man uit die dood opgestaan het en haar nou in onsigbare vorm aanrand en terroriseer. Hoe baklei jy teen iets wat jy nie kan sien nie maar net kan voel?
'n Waarskuwing: die beperking is niemand onder 18 nie as gevolg van erge traumatiese en skrikwekkende tonele. Hoekom dit dan steeds aanbeveel? Want 'n mens verwerk dikwels jou ergste nagmerries en vrese deur na 'n gruwelfilm te gaan kyk met die wete: jy is doodveilig in jou sagte fliekstoel. Jy mag dalk net bietjie springmielies op jou skoot mors.
The Invisible Man, wat buitengewoon goed by die plaaslike en Amerikaanse lokette gevaar het, sal jou tot die einde aan die raai hou. Dis vir mense wat gedink het daar sal nie weer 'n fliek soos The Sixth Sense wees nie. Maar moenie wag vir Box Office of stroming nie. Jy moet hierdie grieselrigheid in volle stereofoniese klank in 'n viermuurteater meemaak. En oorleef!